หุ้นดาวโจนส์ปิดพุ่ง 128.78 จุด
ดัชนีดาวโจนส์ตลาดหุ้นนิวยอร์กปิดพุ่งขึ้น128.78 จุดที่ 14,802.24 จุดขานรับผลประชุมเฟด
11 เม.ย. 2556

ดัชนีดาวโจนส์ตลาดหุ้นนิวยอร์กปิดพุ่งขึ้น128.78 จุดที่ 14,802.24 จุดขานรับผลประชุมเฟด 
ดัชนีเฉลี่ยอุตสาหกรรมดาวโจนส์พุ่งขึ้น 128.78 จุด หรือ 0.88% ปิดที่ 14,802.24 จุด ดัชนี S&amp;P 500 ดีดขึ้น 19.12 จุด หรือ  1.22% ปิดที่ 1,587.73 จุด และดัชนี Nasdaq พุ่งขึ้น 59.40 จุด หรือ 1.83% ปิดที่ 3,297.25 จุด
นักวิเคราะห์ กล่าวว่า รายงานการประชุมเฟดเป็นปัจจัยหลักที่หนุนตลาดหุ้นนิวยอร์กพุ่งขึ้น โดยรายงานระบุว่า คณะกรรมการกำหนดนโยบายของเฟด (เอฟโอเอ็มซี) มีความเห็นพ้องต้องกันว่า มาตรการ QE เป็นมาตรการที่มีประสิทธิภาพและสามารถชดเชยปัจจัยลบที่เป็นผลมาจากต้นทุนและความเสี่ยงที่สูงขึ้น
ในการประชุมเมื่อวันที่ 19-20 มี.ค.ที่ผ่านมา เฟดมีมติใช้มาตรการกระตุ้นเศรษฐกิจ ด้วยการเดินหน้าซื้อหลักทรัพย์ที่มีสัญญาจำนองค้ำประกัน (MBS) ของหน่วยงานที่รัฐบาลให้การสนับสนุน วงเงิน 4.0 หมื่นล้านดอลลาร์ต่อเดือนและพันธบัตรรัฐบาลสหรัฐที่มีอายุการไถ่ถอนนานขึ้นวงเงิน 4.5 หมื่นล้านดอลลาร์ต่อเดือน โดยเชื่อว่ามาตรการเหล่านี้น่าจะยังคงสร้างแรงกดดันช่วงขาลงต่ออัตราดอกเบี้ยระยะยาว ช่วยหนุนตลาดจำนอง และช่วยทำให้ภาวะทางการเงินในวงกว้างมีความผ่อนคลายมากขึ้น